დომიციუს მოდესტუსი

დომიციუს მოდესტუსი () — რომის იმპერიის პოლიტიკური მოღვაწე და 372 წლის კონსული.

ბიოგრაფია
დომიციუს მოდესტუსი წარმოშობით არაბი იყო. 358-362 წლებში მას ეკავა აღმოსავლეთის კომესის (comes Orientis) თანამდებობა, სადაც მან ნებრიდიუსი შეცვალა. 359 წელს მოდესტუსი კესარიის სასამართლოს თავმჯდომარე იყო, სადაც ბრალდებულებს განსაკუთრებული სიმკაცრით სჯიდა. ანტიოქიაში ყოფნისას, იმპერატორმა იულიანე II-მ იგი კონსტანტინოპოლის საქალაქო პრეფექტად (praefectus urbi) დანიშნა, რომლის მოვალეობასაც 362-363 წლებში ასრულებდა.

იმპერატორ ვალენტეს მმართველობისას, 369-377 წლებში, დომიციუს მოდესტუსი იყო აღმოსავლეთის პრეტორიუმის პრეფექტი, ხოლო 372 წელს — კონსული არინთეუსთან ერთად. პრეტორიუმის პრეფექტის პოსტზე მან დაასრულა მოდესტუსის ცისტერნის (Cisterna Modestiaca) მშენებლობა, რომლის პროექტიც 363 წელს არქიტექტორ ჰელპიდიუსის მიერ დაიწყო, როდესაც მოდესტუსი ჯერ კიდევ საქალაქო პრეფექტი იყო.

371 წელს დომიციუს მოდესტუსი დაინიშნა იმ კომისიის ხელმძღვანელად, რომელსაც უნდა გაესამართლებინა მაღალჩინოსანი ოფიცრები, რომელთაც ბრალად ედებოდათ იმპერატორ ვალენტეს წინააღმდეგ ჯადოქრობა. მოდესტუსი მოქმედებდა უკიდურესი სიმკაცრით, აწამებდა უდანაშაულო ადამიანებს და მათგან ცრუ აღიარებებს იღებდა. სავარაუდოდ, კონსულის წოდება მან სწორედ ამ „დამსახურებისთვის“ მიიღო.

მოგვიანებით მოდესტუსი მოინათლა. ვალენტემ იგი ნიკეის ეპისკოპოს ბასილი კესარიელთან გაგზავნა შუამავლად ორ დაპირისპირებულ ქრისტიანულ კონფესიას შორის მოლაპარაკებისთვის, თუმცა ბასილიმ უარი განაცხადა. მოდესტუსის შემდგომი ბედი უცნობია. მას ჰყავდა ვაჟი, სახელად ინფანტიუსი.

ლიტერატურა
Burns, Paul (ed.), Butler’s Lives of the Saints: New Full Edition January. The Liturgical Press. ISBN 0-8146-2377-8.
Jones, Arnold Hugh Martin , John Robert Martindale, John Morris , Prosopography of the Later Roman Empire, volume 1, Cambridge University Press, 1992, ISBN 0521072336 , pp. 605—608

კატეგორია:რომის პოლიტიკური მოღვაწეები